ΒΑΣΙΛΗΣ ΛΑΜΠΡΙΝΟΣ

ΔΗΜΑΡΧΟΣ ΗΡΑΚΛΕΙΟΥ

 **ΧΑΙΡΕΤΙΣΜΟΣ**

 **Στην απονομή του Βραβείου «Νίκος Καζαντζάκης»**

 [Βασιλική Αγίου Μάρκου, Τετάρτη 20. 7. 2022, ώρα 19:30]

**Με το Βραβείο «Νίκος Καζαντζάκης», που θεσπίστηκε το 1977, με πρόταση του αλήστου μνήμης Δημάρχου Ηρακλείου Μανόλη Καρέλλη, έχουν τιμηθεί σπουδαίες προσωπικότητες από τους χώρους των Γραμμάτων, των Καλών Τεχνών, της Μουσικής, των Ανθρωπιστικών Επιστημών, καθώς και διακεκριμένοι μελετητές της ζωής και του έργου του Καζαντζάκη, του μεγάλου Κρητικού συγγραφέα, που εξακολουθεί να μεταφέρει τον πολιτισμό μας στα πέρατα της οικουμένης.**

**Αυτή τη χρονιά ο Δήμος Ηρακλείου, απεφάσισε να τιμήσει τον κ. Ιωσήφ Σηφάκη, διεθνώς αναγνωρισμένο επιστήμονα στον τομέα της υψηλής Τεχνολογίας, στον οποίο έχει απονεμηθεί το 2007 το Βραβείο Turing (αντίστοιχο του Βραβείου Νόμπελ στην Πληροφορική). Με ομόφωνη απόφαση του Δημοτικού Συμβουλίου, επέλεξε να του απονείμει το Βραβείο «Νίκος Καζαντζάκης» στον θεματικό κύκλο των «Γραμμάτων». Κι αυτό γιατί ο κ. Σηφάκης δεν είναι μόνον ένας λαμπρός επιστήμονας της πλέον καινοτόμου σήμερα μορφής της Τεχνολογίας, αλλά και ένας βαθύς στοχαστής και δοκιμιογράφος, που επιλέγει να προτάσσει πάντοτε τον άνθρωπο έναντι των επιτευγμάτων της τεχνητής νοημοσύνης και των συστημάτων πληροφορικής.**

**Η επιλογή αυτή, εκφρασμένη μάλιστα από έναν κορυφαίο εκπρόσωπο της σύγχρονης επιστήμης, αποτελεί καίρια παρακαταθήκη όχι μόνον για τον πολιτισμό μας, αλλά και για το μέλλον της σύγχρονης ανθρωπότητας, που καλείται να συνυπάρξει με τις εξελίξεις της Τεχνολογίας χωρίς να χάσει τις ανθρώπινες αξίες της, τις ανώτερες πνευματικές της ιδιότητες, και βεβαίως τα συναισθήματά της - με λίγα λόγια, την ενσυνείδητη ζωή.**

**Ο Ιωσήφ Σηφάκης γεννήθηκε, μεγάλωσε και ολοκλήρωσε τις εγκύκλιες σπουδές του στο Ηράκλειο, σε χρόνια δύσκολα, αλλά και σε μια κοινωνία που αγωνιζόταν μέσα στις σκληρές εκείνες, μεταπολεμικές συνθήκες, να προσφέρει μόρφωση και προκοπή στις επόμενες γενιές. Μοιραστήκαμε τα ίδια μαθητικά θρανία και δεν θα ξεχάσω ποτέ, την επιμέλεια και την οξύνοια που τον διέκριναν ως μαθητή, αλλά και τη ζωντάνια του, τις περίφημες, αμέτρητες …α-ταξίες μας, που χαρακτήριζαν άλλωστε όλη τη σχολική κοινότητα των χρόνων εκείνων.**

**Η μετέπειτα πορεία του στο Εθνικό Μετσόβιο Πολυτεχνείο και η διεθνής εν συνεχεία επιστημονική του καταξίωση (με πλήθος σπουδαίων τιμών, τίτλων και βραβείων να επικυρώνουν την αξιοσύνη και το έργο του), μας συγκινούν και μας κάνουν όλους υπερήφανους. Για την μακρά και επίπονη διαδρομή του στην επιστήμη θα μας ιστορήσει στη συνέχεια η δημοσιογράφος κυρία Άννα Γριμάνη, την οποία και ευχαριστούμε ιδιαιτέρως γι’ αυτό.**

**Μένει να πω τελειώνοντας ότι** **η απονομή του Βραβείου «Νίκος Καζαντζάκης» στον κ. Ιωσήφ Σηφάκη, αποτελεί έμπρακτη έκφραση «ευγνωμοσύνης» της γενέτειράς του για την συνολική του πορεία και για την πολύτιμη, πολυετή προσφορά του στην επιστήμη και στον σύγχρονο πολιτισμό. Τιμά και προβάλλει το Ηράκλειο διεθνώς, στους τομείς των ανώτερων μαθηματικών, της καινοτομίας και της τεχνολογίας και είμαι βέβαιος ότι θα συνεχίσει να το κάνει.**

**Αγαπητέ Σήφη, προσωπικά, αλλά και εκ μέρους της γενέτειράς σου σε ευχαριστώ και σου εύχομαι πολλές ακόμη διεθνείς επιβραβεύσεις, πολλά ακόμη ευτυχισμένα και δημιουργικά χρόνια στη ζωή και στο έργο σου.**